
Hoolekandeasutusse paigutamise komisjoni põhimäärus
Määrus antakse kohaliku omavalitsuse korralduse seaduse § 7 lõike 1 ja § 30 lõike 1 punkti 3, sotsiaalhoolekande seaduse § 33 lõike 1, Narva Linnavolikogu 29.06.2000 määruse nr 36/16 „Narva linna põhimäärus“ punkti 5.7.2 ja Narva Linnavolikogu 22.11.2012 määruse nr 27 „Hoolekandeasutusse paigutamise kord Narva linnas“ § 3 lõike 3 alusel
§1. Üldsätted
(1) Käesolev põhimäärus (edaspidi põhimäärus) sätestab Hoolekandeasutusse paigutamise komisjoni (edaspidi komisjon) ülesandeid, töökorraldust ning komisjoni ümberkorraldamise ja tegevuse lõpetamise aluseid.
(2) Komisjon on Narva linna Sotsiaalabiameti (edaspidi Sotsiaalabiamet) juures tegutsev komisjon, mille ülesandeks on ettepanekute tegemine Sotsiaalabiametile hooldustvajavate isikute paigutamiseks hoolekandeasutusse, sealhulgas hoolduskulude kandmisel hooldustvajava isiku ja/või tema ülalpidamiskohustusega isikute poolt makstava omaosaluse suuruse ja Narva linna eelarvest rahastatava osa kohta.
(3) Komisjon juhindub oma tegevuses kehtivast Eesti Vabariigi seadusandlusest, Narva linna õigusaktidest ja käesolevast põhimäärusest.

(4) Komisjon oma ülesannete täitmiseks: 

1) vaatab üle hooldustvajava isiku toimiku ja muid vajalikke dokumente;
2) selgitab välja sobiva hoolekandeasutuse ja selle koha maksumuse;

3) teeb kindlaks hooldustvajava isiku ja/või tema ülalpidamiskohustusega isikute poolt makstava omaosaluse suurust hoolduskulude kandmisel;

4) kaasab vajadusel hooldustvajava isiku sugulasi, Sotsiaalabiameti hoolekandeosakonna inspektoreid ja muid asjasse puutuvaid isikuid ja asutusi;
5) teeb koostööd hoolekandeasutustega eesmärgiga välja selgitada kohamaksumust ja hooldustingimusi;
6) peab arvestust hooldustvajavate isikute üle, kelle asjad on komisjon arutanud.
§2. Töökord
(1) Komisjoni töövorm on koosolek, selle kokkukutsumise otsustab ja päevakorra kinnitab komisjoni esimees.

(2) Komisjoni koosolekud toimuvad vastavalt vajadusele.

(3) Komisjoni esimehe äraolekul  täidab tema ülesandeid esimehe poolt määratud komisjoni liige.

(4) Komisjon on otsustusvõimeline, kui koosolekust võtab osa vähemalt pool komisjoni koosseisust, sealhulgas esimees.

(5) Komisjoni otsused võetakse vastu kohalviibivate komisjoni liikmete poolthäälteenamusega, häälte võrdsuse korral on otsustav esimehe hääl.
(6) Komisjonil on õigus vajaduse korral kutsuda koosolekule isikuid, kes ei kuulu komisjoni koosseisu.
(7) Komisjoni tööd korraldab komisjoni sekretär, kes:
1) valmistab ette komisjoni koosoleku päevakorra ja esitab selle kinnitamiseks komisjoni esimehele;

2) teavitab komisjoni liikmeid elektrooniliselt vähemalt viie tööpäeva enne komisjoni koosolekut selle toimumise ajast ja kohast;

3) teavitab komisjoni esimehe poolt määratud isikuid, kelle osalemine asja arutamisel on vajalik, elektrooniliselt või vajadusel tähitud kirja teel vähemalt viie tööpäeva enne komisjoni koosolekut selle toimumise ajast ja kohast;

4) edastab komisjoni liikmetele komisjoni koosoleku päevakorra;

5) kogub informatsiooni hooldusteenust osutavatest hoolekandeasutustest;

6) võimaldab hooldustvajaval isikul ja tema esindajal tutvuda ettepaneku tegemiseks kogutud informatsiooniga;

7) protokollib komisjoni koosolekuid;

8) vormistab komisjoni ettepanekuid ja esitab neid Sotsiaalabiametile;

9) teeb Sotsiaalabiameti otsuse teatavaks hooldustvajavale isikule ja tema esindajale kirjalikus vormis viie tööpäeva jooksul, arvates otsuse tegemise päevast.

(8) Koosoleku kohta koostatakse protokoll, kuhu kantakse:
1) toimumise aeg ja koht;

2) osalenud komisjoni liikmete ja kutsutute nimed;

3) arutlusel olnud asjad ja vastu võetud otsused Sotsiaalabiametile ettepaneku tegemiseks;

4) hääletustulemused;

5) koosolekul osalejate eriarvamused.

(9) Komisjoni protokollile kirjutavad alla komisjoni esimees ja sekretär.
§3. Ümberkorraldamine ja tegevuse lõpetamine
Komisjon korraldatakse ümber või selle tegevus lõpetatakse komisjoni põhjendatud ettepanekul Narva Linnavalitsuse korraldusega.
§ 4. Rakendussätted
Määrus jõustub seadusega ettenähtud korras.

